Die Rio Tocantins ([tokɐ̃ˈtʃĩs] of [tukɐ̃ˈtʃĩs]) is 'n groot noord-vloeiende rivier in Suid-Amerika. Die rivier, met 'n lengte van 2 640 km, is die vierde langste rivier in Brasilië ná die Amasonerivier, die Río Paraná en die Rio São Francisco, en die tweede langste, wat net in dié land vloei. Die Rio Araguaia‎‎ is die grootste sytak van die Rio Tocantins. Die naam van die rivier beteken "Rivier van die toekan se snawel" in die Tupi-taal. Die twee grootste bronriviere ontspring 100 km wes van Brasília, die hoofstad van Brasilië, in die deelstaat Goiás. Aansluitend vloei die rivier in noordelike rigting deur die volgende deelstate: Goiás, Tocantins, Maranhão en Pará. In sy noordelike middelloop vorm die Rio Tocantins die grens tussen die deelstate Tocantins en Maranhão. Naby São João do Araguaia mond die van links komende Rio Araguaia in die Rio Tocantins uit. Verder noord mond die Rio Tocantins net wes van Belém in die Atlantiese Oseaan uit. Omstreeks 100 km noord mond die Amasonerivier in die Atlantiese Oseaan uit. Beide riviere was vroeër met mekaar verbind.